Gitte Lillelund Bech (V), 2001-03-27:
Jeg vil indledningsvis sige, at i Venstre har vi delt ordførertiden mellem os, så jeg alene koncentrerer mig om L 180, mens min kollega, fru Gyda Kongsted, til slut vil samle op på beslutningsforslag nr. B 119 som ordfører for forslagsstillerne.
Fra Venstres side kan vi bifalde, at de grundlæggende social- og sundhedsuddannelser moderniseres, så de kan tiltrække tilstrækkelig og kvalificeret arbejdskraft og samtidig bidrage til at øge mobiliteten og nedbryde faggrænserne mellem faggrupperne i social- og sundhedssektoren.
Vi synes specielt, at det er positivt, at der faktisk har været så mange faddere til reformen, som den socialdemokratiske ordfører også var inde på, altså at basis netop er de konkrete forslag, som Amtsrådsforeningens arbejdsgruppe er kommet med.
Den foreslåede struktur af uddannelsen virker meget fornuftig, specielt finder vi det i Venstre væsentligt, at der sker en opkvalificering af uddannelserne, så de i højere grad matcher de øvrige erhvervsrettede uddannelser.
Det er altså positivt, at der er lighedspunkter i struktur m.v. i forhold til erhvervsuddannelserne. Derudover er det væsentligt for Venstre, at skoleundervisningen, både grundforløbet og de efterfølgende uddannelser, i vid udstrækning tager udgangspunkt i de enkelte elevers forudsætninger og individuelle måder at lære på.
Udgangspunktet er den enkelte og skal være den enkelte.
Samtidig synes vi også, at det er væsentligt at pointere, at selv om man styrker skoleforløbet, er praktikken ikke glemt.
Det er jo altså også sådan, at vores social- og sundhedshjælpere og social- og sundhedsassistenter skal ud i den virkelige verden bagefter, og det hjælper ikke, at de teoretisk ved, hvordan de skal lægge en ble på, hvis de ikke ved, hvordan det skal gøres i praksis.
Derudover mener vi fra Venstres side, at meritdelen styrkes med lovforslaget, hvilket også er positivt, og endelig kan den individuelle uddannelsesplan forhåbentlig være med til at sikre en større gennemførelsesprocent på uddannelserne, idet den enkelte elev vil sikres et større overblik over egen læring og uddannelse.
Det er også positivt her med en sidestillelse med erhvervsuddannelserne.
Venstre ser dog to hurdler ved forslaget: Dels er det de ansættende kommunale myndigheder, der fastsætter kvalifikationskriterierne for optaget på uddannelserne efter grundforløbet, og herved kan der være en risiko for, at ansøgerne stilles forskelligt fra amt til amt.
Dels er det ikke præciseret i lovforslaget, hvilke oplysninger om eleverne undervisningsministeren har ret til at indhente.
Rent retssikkerhedsmæssigt mener vi, at det bør defineres nærmere, hvilke oplysninger ministeren har ret til at indhente, så dette også er helt klart for eleverne.
Disse hurdler håber vi selvfølgelig at ministeren kan løse under udvalgsarbejdet.
Endelig vil vi sige, at det er meget vigtigt, at denne her reform af de grundliggende social- og sundhedsuddannelser ikke anvendes til efterfølgende at fjerne mange af de ansatte, der faktisk allerede er i social- og sundhedssektoren, men som ikke har den teoretiske ballast.
Vi håber ikke, at det her forslag vil være et forslag, som gør, at hjemmehjælpere og social- og sundhedsassistenter, der har arbejdet i plejesektoren i meget lang tid primært med fokus på praktikken, men som måske ikke har så stor teoretisk viden, bliver squeezet ud.
Og det skal så være vores opfordring til kommunerne, at man selvfølgelig i ansættelserne ikke nødvendigvis kun kigger på, hvorvidt man har en titel, men i højere grad også kigger på, hvorvidt man matcher det job, at man har de kompetencer, der skal til, for at matche det job, man har søgt.
Endelig må vi sige fra Venstres side, at vi selvfølgelig er lidt kede af, at den endelige beslutning om reformen af de grundliggende social- og sundhedsuddannelser er indgået som en del af finanslovaftalen for 2001 med venstrefløjen, men da indholdet i lovforslaget i sidste ende baserer sig på Amtsrådsforeningens arbejdsgruppe, så ser vi alt i alt meget positive takter i lovforslaget.